M. Drobný, poslanec: (2001-10-24):
Ja si myslím, že dôkazy ekonomické a materiálno-výrobné ukazujú jasne, že ak spĺňa nukleárna elektráreň bezpečnostné kritériá a spĺňa, pochopiteľne, kritériá ekonomické, tak sa má využiť skutočne do posledného času, dokedy naozaj je bezpečná. Keď tento svet bude  takto rozmýšľať, tak sa odvráti jeho súčasná kríza ekonomická, ktorá nie je cyklická, to je systémová kríza, do ktorej svet upadá, pretože sa špekuluje a nezakladá sa ekonomika  na dokázaných faktoch. I. Presperín, podpredseda NR SR: Pán poslanec Weiss, nech sa páči. P. Weiss, poslanec: Chcel by som svojho cteného kolegu pána poslanca Húsku upozorniť na rozbor, ktorý nedávno vydal náš Parlamentný inštitút. Táto analýza ukázala, že Slovenská republika mala najväčší objem zlých úverov v rokoch 1994 – 1998 spomedzi všetkých kandidátskych krajín. Sú tam čísla. V rokoch 1995 – 1998 bol tento objem tzv. zlých úverov daných slovenskými bankami, a na čele tých najväčších štátnych bánk stáli nominanti HZDS, viac ako 40  %. Môžete si to ísť pozrieť do Parlamentného inštitútu. A toto rozdávanie úverov svojim vlastným na privatizáciu a na udržanie podnikov teraz splácajú daňoví poplatníci. Aspoň by bolo dobré si to priznať. Moja druhá poznámka sa týka toho, o čom tu rokujeme. Zmluva s Európskou bankou  pre obnovu a rozvoj je iba technickým nástrojom na vykonanie politického  rozhodnutia, ktoré urobila vláda Slovenskej republiky v septembri roku 1999 zohľadniac všetky súvislosti, nielen domáce energetické súvislosti. A vôbec to nesúvisí s nejakou takou alebo onakou loby. Zohľadnila aj medzinárodné súvislosti, zohľadnila reálnu situáciu, ktorá vládla v Európskej komisii, v členských krajinách Európskej únie. Jednoducho bol to oveľa lepší kompromis, než aký ponúkala predchádzajúca vláda, oveľa lepší. A teraz máme pred sebou šancu nielen uzavrieť kapitolu energetiky, ale v roku 2005 – 2006 jednoducho bude ratifikácia zmluvy o našom pristúpení do Európskej únie. A tak suverénne, ako budeme rozhodovať my, budú o nás rozhodovať aj ďalšie parlamenty členských krajín Európskej únie. I. Presperín, podpredseda NR SR: Ďakujem. Pán poslanec Hofbauer má slovo. R. Hofbauer, poslanec: Historky o tom, že z EBRD Slovenská republika dostane 8 mld. korún, patria do rovnakých science-fiction, ako nám už veľa razy prednášal minister hospodárstva Harach o veci údajnej výhodnosti predaja Transpetrolu, Transgasu alebo o svetlých vzoroch rozvoja vedy, techniky či turistického ruchu. Sú to jednoducho nezmysly, pretože  EBRD na Slovensko neposkytne ani euro, ani korunu, ani fenig, ak chcete. Všetko do posledného eura ostane tam a centrála EBRD bude na základe svojich kritérií vyberať svojimi výberovými rozhodnutiami svojich partnerov na vypracovanie dokumentácie štúdia variantov, ktoré budú zamestnávať výlučne svojich západoeurópskych odborníkov. Takáto je bežná prax, že EBRD čo poskytuje, poskytuje výlučne v prospech svojich. Takže historky o tom, ako Dzurindova vláda pomastí vrecko štátneho rozpočtu, patria do tej istej sféry science-fiction. Boj o vypnutie Jadrovej elektrárne Jaslovské Bohunice nie je ničím iným, len ruvačkou uhoľnej, plynárenskej a ropnej loby o získanie nového priestoru v strednej Európe. Vyjasnime si, že všetky boje o životné prostredie sú ich pravým opakom, pretože tieto 3 loby vlastne podporujú ničenie ovzdušia, podporujú rast skleníkového efektu a ničenie ozónovej vrstvy našej atmosféry a stratosféry. Nukleárna energia a nukleárny zdroj elektrickej energie  z tohto vychádza jednoznačne víťazne ako ekologicky najvhodnejší, aj keď sa to pánovi Tatárovi nepozdáva. Ale treba si vyjasniť, kto financuje všetkých tých greenpeacovcov a Energie 2000, čo nám tu zaplavujú parlament. No plynárenské a uhoľné loby, nikto iný. Majú  záujem na tom, aby lacná, spoľahlivá ekologická a ekonomická energia z jadrových zdrojov Slovenskej republiky bola vypnutá. I. Presperín, podpredseda NR SR: Ďakujem. Pán poslanec Benčat má slovo. J. Benčat, poslanec: Ďakujem  za slovo, pán predsedajúci. Dovoľte, aby som reagoval na vystúpenie predrečníka pána kolegu Húsku. Už som tu včera spomenul, že každá krajina, ktorá chce prosperovať, musí mať zabezpečenú potravinársku a energetickú bezpečnosť. V tomto prípade ak nastane ten stav, ktorý sa pripravuje, dovolím si povedať, môže nastať aj stav ohrozenia energetickej bezpečnosti, nakoľko naše prepočty hovoria, že po odstavení a po prognózach na spotrebu elektrickej energie po roku 2008 by sa malo dovážať okolo 30 % tejto energie na Slovensko. To sú obrovské straty, keď odpočítame teda 10 mld., ktoré tam sú na dovoz, a keď k tomu ešte prirátame tie zisky, ktoré by z toho boli, 3,5 mld. ročne, a keď sú tam ďalšie veci, ktoré súvisia s likvidáciou. Takže to je  ozaj ohrozenie energetickej bezpečnosti. A čo sa týka alternatívnych zdrojov, alternatívne zdroje  v súčasnej dobe nie sú schopné nahradiť ani výkonovo nielen u nás, ale v celej Európe ten energetický stav, ktorý je zabezpečovaný jadrovou energiou. Takže nech sa na mňa nehnevajú ani zelení, ani nejakí iní  lobisti, ktorí sú proti jadrovej loby, ak to tak môžeme nazvať. Čiže emisie, ktoré by vznikli aj pri odsírených tepelných elektrárňach,  nie sme schopní zachytiť do takého stavu, aby sme boli schopní splniť Kjótsky dohovor. Na margo toho, prečo predlžovať životnosť takejto elektrárne. Pretože dnes aj ďaleko bohatšie krajiny, ako je Japonsko, ako je Fínsko a i., sú v stave predlžovať vek svojich atómových reaktorov až na vek do 60 rokov. My chceme po 30 rokoch v podstate vyradiť opravenú zmodernizovanú elektráreň. I. Presperín, podpredseda NR SR: Pán poslanec Gašparovič.